Informácia
o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia práce v v Zbore väzenskej a justičnej stráže za rok 2007  

1. Úvod
Informácia sa podľa bodu B.3 uznesenia vlády Slovenskej republiky  č. 475 z 13. júna 2003 o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia pri práci za rok 2007 predkladá ako podklad do správy na rokovanie vlády Slovenskej republiky podľa uvedeného uznesenia vlády.
	 Informácia v tabuľkovej časti hodnotí stav úrazovosti pri služobných úrazoch príslušníkov Zboru väzenskej a justičnej stráže (ďalej len „zbor“), pracovných úrazoch zamestnancov zboru a odsúdených zaradených do práce za rok 2007.
	Realizovanie úloh na zaistenie bezpečnosti a ochrany zdravia pri práci (ďalej len „BOZP“)  podľa všeobecne záväzných právnych predpisov a technických predpisov, zlepšovanie pracovných podmienok a ochrany zdravia sa v plnej miere dotýka všetkých príslušníkov zboru, zamestnancov zboru a odsúdených zaradených do práce.
V tejto súvislosti je dôležité uviesť, že podľa § 42 zákona č.  475/2005 Z. z. o výkone trestu odňatia slobody a o zmene a doplnení niektorých zákonov (ďalej len „zákon č. 475/2005 Z. z.“)  zaradenie odsúdeného do práce je osobitný vzťah medzi ústavom a odsúdeným, ktorým nevzniká pracovný pomer ani iný obdobný pracovnoprávny vzťah. Zaradenie odsúdeného do práce môže zbor skončiť kedykoľvek, a to aj bez uvedenia dôvodu. Ústav si voči odsúdenému zaradenému do práce plní povinnosti zamestnávateľa. Na zaraďovanie do práce odsúdených sa primerane použijú ustanovenia § 85, § 93 až 95, § 97, § 98, § 126, § 133 ods. 1 a 2, § 147, § 148, § 174, § 175 a § 193 až 198 Zákonníka práce.
Zabezpečenie podmienok BOZP predpismi stanovených na zaistenie  bezpečnosti a ochrany zdravia je  dôležitým sociálnym faktorom. 

2. Orgán dozoru zboru
	Úvodom je potrebné povedať,  že  zbor podľa zákona č. 4/2001 Z. z. o Zbore väzenskej s justičnej stráže v znení neskorších predpisov je ozbrojeným bezpečnostným zborom a plní úlohy na úseku výkonu väzby, výkonu trestu odňatia slobody a stráženia objektov zboru a ochrany a poriadku a bezpečnosti v súdnych objektoch a objektoch prokuratúry.
Vzhľadom na nezastupiteľnú úlohu a špecifické postavenie zboru je výkon dozoru a inšpekčnej činnosti v oblasti bezpečnosti a ochrany zdravia pri práci v zbore podľa zákona č. 125/2006 Z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“). je zabezpečovaný orgánom dozoru zboru (ďalej len „orgán dozoru“).
Orgán dozoru bol ustanovený Rozkazom ministra spravodlivosti č. 9/2005  o zriadení orgánu dozoru Zboru väzenskej a justičnej stráže nad bezpečnosťou a ochranou zdravia pri výkone štátnej služby a pri práci a pre ochranu pred požiarmi (v súlade s uznesením vlády Slovenskej republiky č. 475 z 11. júna 2003 bod B.6)
Jeho výkon je podľa § 2 a 3 zákona č. 125/2006  Z. z. vylúčený z výkonu dozoru inšpekcie práce.
  	Pri svojej činnosti sa riadi všeobecne záväznými právnymi predpismi s cieľom zabezpečiť ochranu zdravia a bezpečné a zdravé podmienky na plnenie služobných úloh príslušníkov, pracovných úloh zamestnancov a odsúdených zaradených do práce.
	Pôsobnosť orgán dozoru  je na objekty, pracoviská  a pracovné činnosti vo všetkých služobných úradoch zboru..
Personálne obsadenie pre výkon činnosti orgánu dozoru zboru so sídlom na Generálnom riaditeľstve Zboru väzenskej a justičnej stráže v Bratislave zabezpečujú dvaja odborní referenti špecialisti – autorizovaní bezpečnostní technici.

Orgán dozoru najmä:
•	zabezpečuje výkon dozoru plnenia podmienok na zaistenie bezpečnosti a ochrany zdravia pri práci podľa všeobecne záväzných právnych predpisov,
•	posudzuje výber a prevádzkovanie pracovných priestorov pracovného prostredia, používanie osobných pracovných prostriedkov, 
•	vedie evidenciu a vyšetruje príčiny pracovných úrazov,
•	vydáva stanoviská na zaistenie BOZP pri spracovaní projektovej dokumentácie, pri stavebnom a kolaudačnom konaní stavieb zboru,
•	tvorí legislatívnu tvorbu interných predpisov na podmienky zboru  v náväznosti na všeobecne záväzné právne predpisy upravujúce túto oblasť,
•	zabezpečuje plnenie Koncepcie politiky Slovenskej republiky na úseku BOZP a úlohy z nej vyplývajúce zapracováva do koncepcie  politiky BOZP zboru,
•	spolupracuje s Národným inšpektorátom práce, krajskými inšpektorátmi práce, dozornými orgánmi Ministerstva vnútra SR, Ministerstva financií SR, Ministerstva dopravy SR a Ministerstva obrany SR a orgánmi verejného zdravotníctva.
•	poskytuje poradenské služby v oblasti BOZP, ktoré sú zamerané na zásady prevencie BOZP,   
•	informácie o technických zariadeniach, pracovnom prostredí, posudzovaní rizík a    
•	poskytovaní osobných ochranných pracovných pomôcok. 

Orgán dozoru zboru v roku 2007:

•	vykonal kontroly na úseku BOZP na služobných úradoch zboru - ústavy na výkon trestu odňatia slobody, ústavov na výkon väzby, ústavu na výkon trestu odňatia slobody pre mladistvých a nemocnice pre obvinených a odsúdených,
•	posúdil 18 projektových dokumentácii stavieb zboru pre účely stavebného konania,
•	Zúčastnil sa 13  kolaudačných konaní stavieb zboru.
•	
	V rámci lektorskej činnosti:	
•	zabezpečil školenia samostatných bezpečnostných technikov -  bezpečnostná služba na služobných úradoch zboru,
•	zabezpečil a vykonal školenie o bezpečnosti a ochrany zdravia pri práci pre vedúcich stredísk vedľajšieho hospodárstva a vedúcich  pracovníkov vnútorných prevádzok ústavov na výkon trestu odňatia slobody, ústavov na výkon väzby, ústavu na výkon trestu odňatia slobody pre mladistvých a nemocnice pre obvinených a odsúdených.

	V   rámci   spolupráce   so   štátnymi   orgánmi,   orgánmi   dozoru   iných   rezortov  a zahraničným    subjektom na úseku bezpečnosti a ochrany zdravia pri práci bola zabezpečovaná:
•	organizácia a účasť na medzirezortnom pracovnom stretnutí zamestnancov rezortného dozoru  v oblasti bezpečnosti a ochrany zdravia pri práci a ochrany pred požiarmi, ktorú za účasti pracovníkov Colného riaditeľstva Slovenskej republiky, Ministerstva vnútra Slovenskej republiky, Ministerstva obrany Slovenskej republiky a Železničnej polície, 
•	spolupráca  a   koordinácia  činnosti   vyššie  uvedených  orgánov dozoru s Ministerstvom 
•	práce, sociálnych vecí a rodiny Slovenskej republiky a s Národným inšpektorátom práce  je z dôvodu dosiahnutia jednotných postupov,
o	zabezpečenie a účasť na pracovnom stretnutí odborných pracovníkov Zboru väzenskej a justičnej stráže a Väzenskej služby Maďarskej republiky.

V zbore je zavedené celoplošne systémové riadenie v oblasti bezpečnosti a ochrany zdravia pri práci, t. j.  v organizačných zložkách zboru sú na výkon činnosti v oblasti bezpečnosti a ochrany zdravia pri práci ustanovení odborne spôsobilí samostatní bezpečnostní technici.
	Súčasťou kontroly je i kontrola pracovných podmienok pri plnení pracovných úloh príslušníkov zboru, zamestnancov zboru a odsúdených zaradených do práce v súvislosti so zvyšovaním fyzickej a psychickej záťaže, čo spôsobuje stres, čím sa znižuje sústredenie na plnenie úloh a zvyšuje sa  riziko úrazu.
	Je potrebné poznamenať, že nie všetky nedostatky bolo možné v roku 2007 odstrániť.. Limitujúcim faktorom je požiadavka na veľkosť pridelenia finančných prostriedkov. Na zabezpečenie odstránenia zistených nedostatkov boli navrhnuté opatrenia a prijaté úlohy, ktorých cieľom je zabezpečiť náhradné a vyhovujúce podmienky.

3.    Stav a vývoj pracovnej úrazovosti
	V priebehu roku 2007 bolo v zbore evidovaných celkom 250 pracovných úrazov príslušníkov zboru, zamestnancov zboru a odsúdených zaradených do práce a 5 závažných pracovných  úrazov podľa vyhlášky Ministerstva práce, sociálnych vecí a rodiny Slovenskej republiky č. 500/2006 Z. z., ktorou sa ustanovuje vzor záznamu o registrovanom pracovnom úraze úraz alebo pracovný úraz s ťažkou ujmou na zdraví.
	Oproti roku 2006 je pokles pracovných úrazov v roku 2007 celkom o 84 pracovných úrazov, čo v percentuálnom vyjadrení predstavuje 29 %,  ale v roku 2007 je nárast o  250 % oproti roku 2006 pri závažných pracovných  úrazov.

4.    Spolupráca s inými dozornými orgánmi
             Spolupráca s rezortnými dozornými orgánmi v oblasti bezpečnosti a ochrany zdravia pri práci v pôsobnosti Ministerstva vnútra Slovenskej republiky, Ministerstva financií Slovenskej republiky, Ministerstva dopravy Slovenskej republiky a Ministerstva obrany Slovenskej republiky je dobrá. V rámci pracovnej skupiny na svojich zasadnutiach koordinujú záväzné stanoviská pri predkladaní a schvaľovaní všeobecne záväzných právnych predpisov v oblasti BOZP a posudzujú ich vplyv a dopad na riadenie BOZP vo vlastných zložkách.
	Dôležitou spoluprácou je spolupráca dozorných orgánov s Národným inšpektorátom práce pôsobení v Koordinačného výboru pre bezpečnosť a ochranu zdravia pri práci zriadenom ministrom práce, sociálnych vecí a rodiny Slovenskej republiky.

5.  Nápravné a sankčné opatrenia
V sledovanom období neboli zistené závažné nedostatky, ktoré by viedli k vyradeniu technického zariadenia z prevádzky alebo k vydaniu zákazu činnosti. Záverom každej kontrolnej činnosti sú riaditeľmi služobného úradu zboru prijaté opatrenia na odstránenie zistených nedostatkov.
V prípade potreby je ukladanie disciplinárnych opatrení v zbore (sankčné opatrenia) ustanovené v zákone č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže a Železničnej polície.

6    Opatrenia na zlepšenie stavu  
	V záujme zlepšovania stavu BOZP je potrebné 
•	venovať pozornosť výchovnému a vzdelávaciemu procesu tak, aby policajt a zamestnanec získal potrebný súbor informácií o BOZP, ktoré potrebuje na bezpečný výkon pri plnení služobných činností a  pracovných úloh, najmä o vyskytujúcich sa nebezpečenstvách a ohrozeniach, preventívnych a ochranných opatreniach, opatreniach a postupe v prípade poškodenia zdravia, postupe pri zdolávaní požiarov, pri záchranných prácach a evakuácii, fyzikálnych, chemických, biologických faktoroch a iných faktoroch, ktoré ovplyvňujú alebo môžu ovplyvňovať ich bezpečnosť a zdravie,
•	realizovať a zamerať špecifický výkon pracovnej zdravotnej služby na podmienky výkonu štátnej služby policajtov a  pracovné podmienky zamestnancov, zisťovať nebezpečenstvá a  hodnotiť zdravotné riziká, faktory a  stavy prostredia, ktoré majú vplyv na zdravie.

7.    Záver
	Ako z uvedeného vyplýva, záverom možno hodnotiť, že i pri uvedených špecifických podmienkach zboru je zabezpečenie kontrolnej činnosti v oblasti bezpečnosti a ochrany zdravia pri práci riešené cestou výkonu orgánu dozoru Zboru väzenskej a justičnej stráže. 
Vychádzajúc z reálnej skutočnosti, že postavenie orgánu dozoru je i pri dodržiavaní všeobecne záväzných právnych predpisov špecifické pre podmienky zboru, možno konštatovať, že jeho úlohy sú čiastočne odlišné od jednotného výkonu inšpekcie práce podľa zákona č. 125/2006 Z. z., ktorá je svojim zameraním orientovaná predovšetkým do výrobnej a podnikateľskej sféry, ale činnosť orgánu dozoru v plnej miere umožňuje sústrediť pracovné úsilie na riešenie špecifických problémov ozbrojených zložiek.